# ***OPOROKA***

1Gospod je tako dal meni, bratu Frančišku, da sem začel delati pokoro. Ko sem namreč bil še v grehih, se mi je zdelo zelo zoprno videti gobavce. 2Gospod pa me je sam pripeljal mednje in bil sem usmiljen z njimi. 3In ko sem se oddaljil od njih, se mi je to, kar se mi je zdelo zoprno, spremenilo v sladkost za dušo in telo. Nato sem še malo počakal in zapustil svet.

4Gospod mi je dal tako vero v cerkvah, da sem takole preprosto molil in govoril: 5“Molimo te, Gospod Jezus Kristus, tukaj in v vseh tvojih cerkvah, ki so po vsem svetu; in te hvalimo, ker si s svojim svetim križem svet odrešil.”

6Nato mi je Gospod dal in mi daje tolikšno vero v duhovnike, ki žive po uredbi svete rimske Cerkve, in to zaradi njihovega posvečenja, da se hočem zateči k njim, če bi me preganjali. 7In če bi imel tolikšno modrost, kakor jo je imel Salomon, pa bi našel revne duhovnike tega sveta, nočem proti njihovi volji pridigati po župnijah, kjer bivajo. 8Njim in vsem drugim hočem vedno izkazovati spoštovanje, ljubezen in čast kakor svojim gospodarjem. 9In nočem v njih videti greha, ker prepoznam božjega Sina v njih in oni so moji gospodarji. 10To delam zato, ker na tem svetu od najvišjega božjega Sina ne vidim telesno ničesar razen njegovega najsvetejšega telesa in njegove najsvetejše krvi; to namreč oni prejemajo in samo oni delijo drugim. 11In hočem te svete skrivnosti nad vse častiti, spoštovati in hraniti na dragocenih krajih. 12Napisana sveta imena in njegove besede, ki bi jih našel kjerkoli na neprimernih krajih, hočem zbirati in prosim, naj se zbirajo ter ohranjajo na častnem kraju. 13Vse teologe in tiste, ki oznanjajo najsvetejše božje besede, moramo spoštovati in častiti, kakor tiste, ki nam delijo duha in življenje.

14Ko mi je Gospod dal brate, mi ni nihče pokazal, kaj moram storiti. Toda sam Najvišji mi je razodel, da moram živeti po vzoru svetega evangelija. 15In jaz sem dal na kratko in preprosto zapisati in gospod papež mi je potrdil. 16Tisti, ki so prihajali, da bi sprejeli to življenje, so razdali ubogim vse, kar so mogli imeti (Tob 1,3). Bili so zadovoljni z eno tuniko, zakrpano znotraj in zunaj, s pasom in hlačami. 17Več nismo hoteli imeti.

18Molitveno bogoslužje smo kleriki molili kakor drugi kleriki, laiki pa so molili očenaše. Prav radi smo se zadrževali v cerkvah. 19Bili smo neuki in vsem podrejeni.

20Jaz sem delal in hočem delati s svojimi rokami. In odločno zahtevam, naj vsi drugi bratje opravljajo delo, ki naj bo pošteno. 21Tisti, ki ne znajo, naj se naučijo, pa ne iz želje, da bi prejemali plačilo za delo, marveč zaradi zgleda in da preženejo brezdelje. 22In kadar nam niso dali plačila za delo, smo se zatekli k mizi Gospodovi, proseč miloščine od vrat do vrat.

23Gospod mi je razodel pozdrav, ki naj ga izrekamo: “Gospod naj ti da mir” (Lk 10,5-6).

24Bratje naj se varujejo, da nikakor ne bodo sprejemali cerkva, revnih stanovanj in vsega drugega, kar bi bilo zanje zgrajeno, če ni, kakor se spodobi, v skladu s sveto ubožnostjo, ki smo jo obljubili v Vodilu; in vedno naj tam gostujejo kot tujci in popotniki (prim. 1 Pt 2,11).

25Odločno pod pokorščino zapovedujem vsem bratom, naj si, kjerkoli so, ne drznejo ne sami ne po drugi osebi prositi v rimski kuriji listine (privilegija) ne za cerkve ne za kak drug kraj, ne pod pretvezo pridiganja ne zaradi telesnega preganjanja. 26Če pa jih kje ne sprejmejo, naj beže v drugo deželo in tam z božjim blagoslovom delajo pokoro.

27Zvesto hočem ubogati generalnega ministra tega bratstva in tistega gvardijana, ki mi ga bo on določil. 28In tako hočem biti ujetnik v njegovih rokah, da ne bom mogel nikamor iti in ničesar narediti mimo pokorščine in njegove volje, saj je moj gospodar. 29In čeprav sem preprost in slaboten, hočem vedno imeti klerika, ki bo z menoj opravljal molitveno bogoslužje, kakor predpisuje Vodilo.

30Vsi drugi bratje naj bodo tako dolžni ubogati svoje gvardijane in opravljati molitveno bogoslužje v skladu z Vodilom. 31In če bi bili taki, ki ne bi opravljali molitvenega bogoslužja po Vodilu in bi ga hoteli spreminjati ali ne bi bili katoličani, tedaj naj bodo pod pokorščino vsi bratje, kjerkoli so, dolžni, da tam, kjerkoli bi našli koga takega, tega predstavijo najbližjemu kustosu tistega kraja, kjer so ga našli. 32Kustos pa naj ga bo strogo pod pokorščino dolžan krepko čuvati noč in dan kakor zvezanega, da se ne bo mogel izmakniti iz njegovih rok, dokler ga osebno ne preda v roke svojemu (provincialnemu) ministru. 33Minister naj ga bo pod pokorščino dolžan poslati po takih bratih, ki ga bodo noč in dan čuvali kot zvezanega človeka, dokler ga ne postavijo pred ostijskega gospoda, ki je gospodar, pokrovitelj in opominjevalec vsega bratstva.

34Bratje naj ne rečejo: “To je drugo Vodilo”; kajti to je spomin, opomin in spodbuda ter moja oporoka, ki jo jaz, mali brat Frančišek, dajem vam, svojim blagoslovljenim bratom zato, da bi Vodilo, ki smo ga obljubili Gospodu, spolnjevali bolj katoliško.

35Generalnemu ministru, vsem drugim ministrom in kustosom naj bo pod pokorščino prepovedano tem besedam kaj dodati ali kaj odvzeti. 36In ta spis naj imajo vedno pri sebi skupaj z Vodilom. 37Na vseh kapitljih, ki jih imajo, naj tedaj, kadar berejo Vodilo, preberejo tudi te besede.

38Vsem svojim bratom, klerikom in laikom, strogo pod pokorščino zapovedujem, naj ne razlagajo Vodila in tudi ne teh besed, češ: Tako jih je treba razumeti. 39Kakor je Gospod meni dal, da sem preprosto in jasno povedal ter napisal Vodilo in te besede, tako jih umevajte preprosto in brez razlag ter jih v sveti dejavnosti spolnjujte do konca.

40Kdor bo to spolnjeval, naj ga v nebesih napolni blagoslov najvišjega Očeta, na zemlji pa naj ga napolni blagoslov njegovega ljubljenega Sina s Svetim Duhom Tolažnikom in z vsemi nebeškimi močmi in vsemi svetniki. 41In jaz, brat Frančišek, vaš mali služabnik, vam zagotavljam, kolikor morem, znotraj in na zunaj ta najsvetejši blagoslov.